སྤྱིར་བོད་ཀྱི་ཡུལ་སྐད་ཀྱི་ཁྱད་པར་གཙོ་བོ་ནི་སྒྲ་གདངས་ཀྱི་ཐད་ནས་མངོན་པ་ཧ་ཅང་མངོན་གསལ་ཡིན་ལ།ཡུལ་གྲུ་ཕན་ཚུན་བར་བརྡ་མི་འཕྲོད་པའི་འབྲེལ་འདྲིས་ཀྱི་བཀག་རྒྱ་དེ་ཡང་མ་གཞི་སྒྲ་གདངས་ཐད་ནས་བྱུང་བ་ཡིན།དེ་བས་བོད་སིལ་བུར་འཐོར་བའི་རྗེས་ནས་བོད་ཀྱི་སྤྱི་ཚོགས་ཧྲིལ་བོ་དེ་འདྲ་གཅིག་གྱུར་ཆགས་མ་ཐུབ་པར་ཚོབའམ་ཤོག་པ་སོ་སོ་གཅིག་ཁོངས་གཅིག་ལ་མི་གཏོགས་པར་ཕན་ཚུན་འགྲོ་འོང་སོགས་ཉག་ཕྲ་ཕྱིར།བླ་མ་རེ་ལ་ཆོས་ལུགས་རེ།།ལུང་བ་རེ་ལ་སྐད་ལུགས་རེ།།ཟེར་བ་ལྟར་ཡུལ་སྐད་ལུང་སྐད་ཤིན་ཏུ་མང་བོར་འཕེལ།དེ་བས་རྒྱལ་མོ་ཚ་བ་རོང་བའི་ཡུལ་སྐད་ཀྱང་དེ་ལས་མ་འདས་ཏེ།རྒྱུ་མཚན་ནི་རྒྱལ་རོང་ཡུལ་སྐད་གྲུབ་པའི་མཐུན་རྐྱེན་གཙོ་བོ་ནི་ས་བབ་ཆགས་སྟངས་ཡིན་ལ།དེའང་གྲོག་རོང་ཧ་ཅང་མཐོ་ལ་དོག་ཅིང་།ལུང་མཐིལ་དུ་སོ་མང་ཆུ་བོས་དར་ཁ་འཐེན་བཞིན།རོང་ཁུལ་དུ་ནགས་ཚལ་སྟུག་ཅིང་ཚབ་ཆེ་བ།དེ་བས་སྔོན་དམག་འཁྲུག་དང་གཡུལ་འགྱེད་བྱུང་སྐབས་ས་ཆ་གཞན་པའི་མི་ལ་ས་དེར་ཆ་རྒྱུས་མེད་པས་ཕམ་ཁ་མི་ཉུང་བ་ཁུར་མྱོང་ཞེས་བཤད་རྒྱུན་ཡོད།